Михаил VIII Палеолог () е никейски и византийски император (1259 – 1282), родоначалник на последната византийска династия Палеолози. Първоначално е регент на малолетния Йоан, наследник на никейския император Теодор II Ласкарис. Няколко години по-късно е коронясан за никейски император след като Йоан е ослепен по негова заповед на 11-годишна възраст през 1261 година, което възпрепятства неговото царуване. След превземането на Константинопол, окупиран от кръстоносците по време на Четвъртия кръстоносен поход, Михаил Палеолог с подкрепата на войската е обявен за единствен император (василевс) и така възражда Византийската империя. С него започва последният период в нейното развитие, който се характеризира с военно-политически неуспехи, подем в културата и изкуството.